CELEX: 32021R0795
Language: fi
Date: 2021-05-17 00:00:00
Title: Komission täytäntöönpanoasetus (EU) 2021/795, annettu 17 päivänä toukokuuta 2021, tehoaineen alfa-sypermetriini hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (ETA:n kannalta merkityksellinen teksti)

18.5.2021   
               
               
                  FI
               
               
                  Euroopan unionin virallinen lehti
               
               
                  L 174/2
               
            
         KOMISSION TÄYTÄNTÖÖNPANOASETUS (EU) 2021/795,
         annettu 17 päivänä toukokuuta 2021,
         tehoaineen alfa-sypermetriini hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon ja 78 artiklan 2 kohdan,
         sekä katsoo seuraavaa:
         
                     (1)
                  
                  
                     Komission direktiivillä 2004/58/EY (2) sisällytettiin alfa-sypermetriini tehoaineena neuvoston direktiivin 91/414/ETY (3) liitteeseen I. Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä.
                  
               
                     (2)
                  
                  
                     Komission täytäntöönpanoasetuksella (EU) 2019/1690 (4) uusittiin tehoaineen alfa-sypermetriini hyväksyntä korvattavana tehoaineena. Tämän johdosta kyseinen tehoaine merkittiin komission täytäntöönpanoasetuksen (EU) N:o 540/2011 (5) liitteessä olevassa E osassa olevaan luetteloon.
                  
               
                     (3)
                  
                  
                     Täytäntöönpanoasetuksessa (EU) 2019/1690 vaadittiin, että hakija toimittaa komissiolle, jäsenvaltioille ja elintarviketurvallisuusviranomaiselle vahvistavat tiedot tiettyjen metaboliittien toksikologisesta profiilista viimeistään 30 päivänä lokakuuta 2020. Lisäksi vahvistavat tiedot oli vaadittu kolmesta muusta asiasta muilla määräajoilla, jotka vahvistettiin täytäntöönpanoasetuksen (EU) 2019/1690 liitteessä I.
                  
               
                     (4)
                  
                  
                     Hakija ilmoitti lokakuussa 2020 komissiolle, esittelevälle jäsenvaltiolle ja elintarviketurvallisuusviranomaiselle, ettei se toimittaisi mitään vahvistavia tietoja mistään niistä neljästä asiakohdasta, joista vahvistavia tietoja pyydettiin.
                  
               
                     (5)
                  
                  
                     Tämän vuoksi on aiheellista peruuttaa kyseisen tehoaineen hyväksyntä.
                  
               
                     (6)
                  
                  
                     Täytäntöönpanoasetuksen (EU) N:o 540/2011 liitettä olisi sen vuoksi muutettava.
                  
               
                     (7)
                  
                  
                     Jäsenvaltioille tulisi antaa aikaa alfa-sypermetriinia sisältävien kasvinsuojeluaineiden lupien peruuttamiseen.
                  
               
                     (8)
                  
                  
                     Jos jäsenvaltiot myöntävät alfa-sypermetriinia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 7 päivänä joulukuuta 2022.
                  
               
                     (9)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Hyväksynnän peruuttaminen
            Peruutetaan tehoaineen alfa-sypermetriini hyväksyntä.
         
         
            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta E osasta alfa-sypermetriinia koskeva rivi 12.
         
         
            3 artikla
            Siirtymätoimenpiteet
            Jäsenvaltioiden on peruutettava alfa-sypermetriinia tehoaineena sisältävien kasvinsuojeluaineiden luvat viimeistään 7 päivänä joulukuuta 2021.
         
         
            4 artikla
            Siirtymäaika
            Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 7 päivänä joulukuuta 2022.
         
         
            5 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 309, 24.11.2009, s. 1.
         
            (2)  Komission direktiivi 2004/58/EY, annettu 23 päivänä huhtikuuta 2004, neuvoston direktiivin 91/414/ETY muuttamisesta alfa-sypermetriinin, benalaksyylin, bromoksyniilin, desmedifamin, ioksiniilin ja fenmedifamin sisällyttämiseksi siihen tehoaineina (EUVL L 120, 24.4.2004, s. 26).
         
            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).
         
            (4)  Komission täytäntöönpanoasetus (EU) 2019/1690, annettu 9 päivänä lokakuuta 2019, tehoaineen alfa-sypermetriini hyväksynnän uusimisesta korvattavana tehoaineena kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 259, 10.10.2019, s. 2).
         
            (5)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).